Узыншагъэр къыщежьэр
Бахъсэн куейм хыхьэ Зеикъуэ къуажэм «Урысей зэкъуэтым и щIэблэщIэ гвардием» хэтхэм я жэрдэмкIэ «Узыншагъэм и дерсхэр» щрагъэкIуэкIащ. «Къэуат зыщIэлъ шхыныр узыншагъэм и лъабжьэщ» фIэщыгъэм щIэтт а акцэр.
Шхын узыншэм теухуа ныбжьыщIэхэр кинофильм ирагъэплъа нэужь, ерыскъыхэкI зэмылIэужьыгъуэхэм я сэбэпынагъым щагъэгъуазэри, езыхэм яшхым елъытауэ я узыншагъэр зыхуэдэр къахутэжыну Iэмал иратащ.
— Урысейм и мылъку нэхъыщхьэр и цIыху узыншэхэращ, къэуат зыщIэлъ шхыныр абы и лъабжьэфIщ. Абы къыхэкIыу икъукIэ мыхьэнэшхуэ иIэщ къыдэкIуэтей щIэблэм я узыншагъэр зэрахъумэным хущIэкъуу къэгъэтэджыным, ар пшхым куэдкIэ зэрелъытар къагурыгъэIуэным, — жеIэ «Урысей зэкъуэтым и щIэблэщIэ гвардием» и къудамэу Бахъсэн куейм щыIэм и унафэщI Мыд Зухра.
ЕгъэджакIуэхэм къызэрагъэлъэгъуамкIэ, зэIущIэр икъукIэ гъэщIэгъуэну, щIэщыгъуэу, ныбжьыщIэхэм я узыншагъэм кIэлъыплъыным, ар хъумэным дегъэхьэхыным, я къэухьым зегъэубгъуным тегъэщIауэ къызэгъэпэща хъуат.
Инэрокъуэ Данэ.
